Document ID: 31987R0624

*****
ΚΑΝΟΝΙΣΜΟΣ (ΕΟΚ) αριθ. 624/87 ΤΟΥ ΣΥΜΒΟΥΛΙΟΥ
της 27ης Φεβρουαρίου 1987
για την παράταση του κανονισμού (ΕΟΚ) αριθ. 1707/86 σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσέρνομπιλ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1707/86 του Συμβουλίου (1) καθόρισε, για το σύνολο των γεωργικών προϊόντων καταγωγής τρίτων χωρών που προορίζονται για την ανθρώπινη διατροφή, προσωρινά ανώτατα επιτρεπόμενα όρια ραδιενέργιεας, η τήρηση των οποίων αποτελεί προϋπόθεση της εισαγωγής των προϊόντων αυτών και ελέγχεται από τα κράτη μέλη· ότι η ισχύς του κανονισμού αυτού παρατάθηκε έως τις 28 Φεβρουαρίου 1987 με τον κανονισμό (ΕΟΚ) αριθ. 3020/86 (2)·
ότι τα ανώτατα επιτρεπόμενα όρια ραδιενέργειας που έχουν καθοριστεί με τον κανονισμό (ΕΟΚ) αριθ. 1707/86 αποδείχθηκαν αποτελεσματικά ως κοινό σύστημα για τη διαφύλαξη της υγείας των καταναλωτών, τη διατήρηση των εμπορικών συναλλαγών με τις τρίτες χώρες, την εξασφάλιση της ενότητας της αγοράς και την αποτροπή εκτροπών του εμπορίου μετά το ατύχημα του Τσέρνομπιλ·
ότι τα ανώτατα επιτρεπόμενα όρια ραδιενέργειας έχουν καθοριστεί προσωρινά και ότι πρέπει να επανεξεταστούν με βάση μια όσο το δυνατό πληρέστερη επιστημονική ενημέρωση που θα επιτρέψει στο Συμβούλιο, μετά από πρόταση της Επιτροπής, να θεσπίσει όλες τις κατάλληλες διατάξεις για το μέλλον·
ότι η διαδικασία εκπόνησης ορίων αναφοράς για τη ραδιενέργεια των προϊόντων που προορίζονται για τη διατροφή - ορίων τα οποία θα πρέπει να είναι επιστημονικώς θεμελιωμένα, να συμφωνούν με τις αρχές των διεθνών συστάσεων στον τομέα της προστασίας από τη ραδιενέργεια και να μην αντιβαίνουν, προς τους βασικούς κανόνες της Κοινότητας - έχει ήδη αρχίσει στα πλαίσια της Επιτροπής, και αναμένεται, δεδομένης της προόδου που έχει σημειωθεί, να ολοκληρωθεί σύντομα·
ότι, παρόλο που οι εργασίες που διεξάγονται προς το σκοπό αυτό πρέπει οπωσδήποτε να επιταχυνθούν, είναι απαραίτητη ακόμα κάποια προθεσμία για να προσδιοριστούν όσο το δυνατόν ακριβέστερα τα βασικά επιστημονικά στοιχεία·
ότι πρέπει επομένως να παραταθεί εκ νέου, για περιορισμένο χρονικό διάστημα, η ισχύς του κανονισμού (ΕΟΚ) αριθ. 1707/86,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7 του κανονισμού (ΕΟΚ) αριθ. 1707/86, η ημερομηνία « 28 Φεβρουαρίου 1987» αντικαθίσταται από την ημερομηνία «31 Οκτωβρίου 1987».
Άρθρο 2
Ο παρών κανονισμός αρχίζει να ισχύει την 1η Μαρτίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 1987.

Labels: 0
3
14